Chris Scerri ta’ 35 sena mill-Pietà u James Vella ta’ 33 sena minn Ħal Qormi ma ngħatawx il-ħelsien mill-arrest wara li wieġbu li mhumiex ħatja tal-akkużi miġjuba kontrihom fosthom bil-kompliċità tagħhom fil-qtil tal-messaġġier tal-bank Alphons Ferrigi. Il-qtil seħħ ftit anqas minn 14-il sena ilu fuq l-għatba tal-fergħa tal-Bank of Valletta f’San Ġwann. Huma tressqu taħt arrest il-Qorti waranofsinhar bl-avukat tagħhom Franco Debono, jikkontesta l-validità tal-arrest. L-ispettur Chris Pullicino qal mix-xhieda ta’ Richard Grech li ntbagħat għomru l-Ħabs fuq l-istess każ, il-Pulizija ħasset li kellha provi ġodda u għalhekk ressqithom b’arrest. Il-Qorti ppreseduta mill-Maġistrat Gabriella Vella qalet li għalkemm għaddew kważi 14-il sena mindu seħħ il-każ, il-fatti li bihom qed jiġu akkużati l-imputati llum, ma jnaqqas xejn mill-gravità tal-każ. Qalet li peress li rriżulta li hemm xhieda fi żminijiet relattivament riċenti a paragun ta’ meta seħħ il-każ, li taw informazzjoni li taffettwa b’mod dirett il-pożizzjoni tal-imputati, il-Qorti mhux sodisfatta li minkejja li għadda ż-żmien ma jkunx hemm intralċċ ta’ provi. B’hekk ċaħdet it-talba għall-ħelsien mill-arrest u stiednet lill-prosekuzzjoni tressaq il-provi kontra l-imputati mingħajr dewmien. Aktar kmieni: Fis-sigħat li ġejjin il-Pulizija se tkun qiegħda tressaq il-Qorti żewġ persuni akkużati bil-kompliċità tagħhom fil-qtil tal-messaġġier tal-bank Alphone Ferrigi. Il-qtil seħħ ftit anqas minn 14-il sena ilu fuq l-għatba tal-fergħa tal-Bank of Valletta f’San Ġwann. Tvm.com.mt jinsab informat li l-Pulizija se tkun tressaq lil James Vella magħruf bħala l-Frejżer, u lil Chris Scerri magħruf bħala Gazzetti jew Buttuni l-Qorti għall-ħabta ta’ 12.00 p.m. quddiem il-Qorti tal-Maġistrati. Dwar dan il-qtil, Richard Grech magħruf bħala z-Zinnanna ntbagħat għomru l-Ħabs wara li nstab ħati tal-qtil ta’ Ferrigi f’ġuri li ntemm f’Mejju tal-2011. Il-vittma li kellu 42 sena u ma kien qed iġorr xejn ħlief posta tal-bank meta qala’ t-tir fatali ta’ senter f’rasu, sekondi biss wara li ħareġ mill-karozza, għall-ħabta 5.30 a.m. Il-ġuri dam jinstema’ 12-il-ġurnata bl-akkużat jixhed fost l-oħrajn li ma kienx hemm meta seħħ id-delitt; u l-prosekuzzjoni tipponta lejn il-ftaħir tal-akkużat stess ma’ sħabu li kien hu li spara u qatel lill-messaġġier, avolja wara qal li għamel hekk għax kien mhedded. Dwar il-każ kien diġa’ nstab ħati li kien kompliċi raġel ieħor, Joseph Zammit, li ntbagħat 30 sena Ħabs. Fuq il-pedana, Grech kien ippunta subgħajh lejn Vella u Scerri (iż-żewġ persuni li se jitressqu l-Qorti llum) u kien sotna li kien Vella l-moħħ wara l-qtil. Grech kien ċaħad li kien fuq ix-xena tar-reat, fejn stqarr li kien ħareġ mill-karozza biex mar jieħu drink qabel Vella u Scerri saqu lejn il-bank biex jagħmlu l-hold-up.